Лъэпкъ мыхьэнэ зиIэ IэнатIэ
Къэбэрдей-Балъкъэр къэрал университетым Филологиемрэ СМИ-мкIэ и институтым и адыгэ къудамэр ди анэдэлъхубзэмрэ литературэмрэ щадж IуэхущIапIэ нэхъыщхьэщ. Университетым и филологие факультетым и зы къудамэрат адыгэбзэмрэ лъэпкъ литературэмрэ щаджу щытари, иджы абы зиужьащ, институтым и къудамэ псо хъуащ.
АбытIэ Мухьэб, Нало Ахьмэдхъан, ХьэкIуащэ Андрей, Урыс Хьэталий, Иуаныкъуэ Нурбий, КIуэкIуэ Жэмалдин, Къардэн Бубэ, Чым Юрэ, Щэрдан Iэбу, Барсокъуэ Анатолэ… — ахэращ студент щIэблэ куэд адыгэбзэм, адыгэ литературэм хуезыгъэджар, анэдэлъхубзэм лъагъуныгъэ нэс хурагъэщIу. Адыгэ къудамэр къэзыуха куэдым фIыкIэ ягу къагъэкIыж я егъэджакIуэ Iэзэхэр. Абыхэм яхэтщ зи IэнатIэр хьэлэлу ноби езыхьэкIхэр, яужь къиува егъэджакIуэ ныбжьыщIэхэм щапхъэ, чэнджэщэгъу яхуэхъуу.
КъБКъУ-м и адыгэ къудамэм, сыт щыгъуи хуэмыдэу, нобэ къалэныш-хуэ къыпэщытщ. КIуэдыжынкIэ шы-нагъуэ къызытехьэ анэдэлъхубзэр къэкIуэну щIэблэм яхуэхъумэныр, абы адэкIи зегъэужьыныр икIи нэхъ куууэ джыныр — ар лъэпкъым и дежкIэ къызэрымыкIуэу мыхьэнэшхуэ зиIэ Iуэхугъуэщ. Абы хуэунэтIа лэжьыгъэ купщIафIэ куэд зэфIах адыгэ кафедрэм и IэщIагъэлI гупым. Студентхэм бзэр, литературэр езыгъэдж, щIэныгъэм хуэзыущий егъэджакIуэхэр филологие щIэныгъэхэм я докторщ е кандидатщ. ФIыщIэшхуэ яхуэфащэщ анэдэлъхубзэмрэ лъэпкъ тхыдэмрэ джыным зи гъащIэр тезыухуауэ нобэ IэнатIэ мытыншым пэрыт лъэпкъ щIэныгъэлIхэм.
Ди республикэм и еджапIэ нэхъыщхьэр къызэрызэрагъэпэщрэ илъэс 85-рэ, КъБКъУ-р къызэрызэIуахрэ илъэс 60 зэрырикъумкIэ дохъуэхъу я къару емыблэжу лъэпкъ Iуэхум хуэлажэ адыгэ къудамэм и IэщIагъэлI псоми. Фи пщэрылъ къалэн мытыншым фехъулIэу, узыншагъэрэ дэрэжэгъуэрэ лэжьыгъэм къывиту, ди къэкIуэнум фIыкIэ фыхуэлажьэу, адыгэбзэмрэ литературэмрэ адэкIи зевгъэужьу лъэпкъ мыхьэнэ ин зиIэ IэнатIэм куэдрэ фыпэрытыну ди гуапэщ.
ТАМБИЙ Линэ.
